****

**Αθήνα 20/07/23**

**ΚΕΝΤΡΙΚΗ ΕΝΩΣΗ**

**ΔΗΜΩΝ ΕΛΛΑΔΑΣ**

**ΔΕΛΤΙΟ ΤΥΠΟΥ**

**Διαμαρτυρία του Δ.Σ. της ΚΕΔΕ για το κλείσιμο των υποκαταστημάτων των ΕΛΤΑ**

Το **Διοικητικό Συμβούλιο της ΚΕΔΕ** με χθεσινή ομόφωνη απόφαση **εκφράζει τη διαφωνία του με το κλείσιμο των υποκαταστημάτων των ΕΛΤΑ πανελλαδικά**.

Εισηγούμενος το θέμα ο **Πρόεδρος της ΚΕΔΕ Λ. Κυρίζογλου**, επεσήμανε ότι η αιφνιδιαστική αυτή κίνηση αποτελεί βαρύ πλήγμα στις ορεινές, νησιωτικές και μειονεκτικές περιοχές της χώρας μας, καθώς τα ΕΛΤΑ αποτελούν στήριγμα για την επικοινωνία και εξυπηρέτηση των κατοίκων τους, οι οποίοι έχουν απόλυτη ανάγκη τις ταχυδρομικές και λοιπές παρεχόμενες υπηρεσίες.

Τόνισε ότι **η εξέλιξη αυτή βρίσκει την Τοπική Αυτοδιοίκηση κατηγορηματικά αντίθετη,** διότι **δεν αποδέχεται ότι σε ένα ευνομούμενο κράτος παύουν να παρέχονται υπηρεσίες προς τους πολίτες,** που τις έχουν μεγάλη ανάγκη, **με βάση μόνο τα εσωτερικά κριτήρια αναδιάρθρωσης του οργανισμού των ΕΛΤΑ.**

**Το Διοικητικό Συμβούλιο** **της ΚΕΔΕ** με ομόφωνη απόφασή του εκφράζει τη διαφωνία του με το κλείσιμο των 65 υποκαταστημάτων των ΕΛΤΑ πανελλαδικά, χωρίς οποιοδήποτε ισοδύναμο μέτρο ή μέριμνα ταχυδρομικής εξυπηρέτησης.

**Ζητά να μην καταργηθούν τα εν λόγω υποκαταστήματα, αλλά να αναβαθμιστούν σε πολυδύναμα κέντρα υπηρεσιών** με προσωπικό, υποδομές και εξοπλισμούς σε συμμόρφωση με τις επιταγές της ψηφιακής μετάβασης, της κοινωνικής σύγκλισης και περιφερειακής συνοχής, διότι παρέχουν εξαιρετικά σημαντικό έργο.

**Το αίτημα της ΚΕΔΕ θα κατατεθεί με επιστολή του Προέδρου της στον Πρωθυπουργό, στο Υπουργείο Ψηφιακής Διακυβέρνησης και στη Διοίκηση των ΕΛΤΑ.**

**ΓΡΑΦΕΙΟ ΤΥΠΟΥ**